ועדת הכלכלה, כנסת 24, פרוטוקול מספר 247, 2022-05-24 11:50

לימור מגן תלם: בוקר טוב לכולם.

לימור מגן תלם: אחרי שסיימנו לאשר את תקנות הטיס, אנחנו עוברים לבקשה לדיון מחדש בתקנות מחלות בעלי חיים (דיג), התשפ"ב-2022.

לימור מגן תלם: הוגשו מספר בקשות לדיון מחדש לגבי סעיפים 2, 4, 5, 9, 11 -12.

לימור מגן תלם: אני מבקשת מחבר הכנסת אוסאמה סעדי לנמק את הבקשה שלו לדיון מחדש.

אוסאמה סעדי: תודה גברתי היושבת ראש.

אוסאמה סעדי: כמובן שאנחנו מברכים על הסדרת הנושא הזה של הדיג וענף הדיג שהוא ענף חשוב מאוד אבל הוא ענף במצוקה.

אוסאמה סעדי: לדייגים יש הרבה קשיים ובמיוחד אני מתייחס לדייגים הקטנים ולא לדייגים הגדולים, לחברות הגדולות עם ספינות.

אוסאמה סעדי: אני מדבר על דייגים קטנים עם סירות קטנות, עם חסקה, שיוצאים לים, דגים את הדיג היומי שלהם, חוזרים, מוכרים אותו וזאת הפרנסה שלהם.

אוסאמה סעדי: אני יודע שיש להם המון בעיות.

אוסאמה סעדי: אנחנו מלווים את זה ואני הייתי במקומות השונים ואנחנו בקשר עם ארגוני הדייגים.

אוסאמה סעדי: יש למשל את האיסור לדוג בחודשי הרבייה כך שבחודשים האלה אין להם מה לעשות.

אוסאמה סעדי: ביקשנו כמה פעמים, גם משר החקלאות הקודם וגם משר החקלאות הנוכחי, למצוא פתרון.

אוסאמה סעדי: גם אנחנו מעוניינים ברבייה ואנחנו מעוניינים שהדגים יתרבו ושיתרבו כמה שיותר כי יש כאלה שעבורם הדג הוא האוכל הטוב ביותר ואני מאלה שאוהב את המאכלים האלה, כמו רבים אחרים.

אוסאמה סעדי: אנחנו הגשנו כאן רוויזיה.

אוסאמה סעדי: בעיקרון, אמרתי, אנחנו תומכים בתקנות האלה אבל הרוויזיה מתייחסת בעיקר לסעיף 2(7) לגבי אחסון הדגים.

לימור מגן תלם: על המעלות.

אוסאמה סעדי: על המעלות.

אוסאמה סעדי: גם אין לנו בעיה עם 4 המעלות.

אוסאמה סעדי: גם לדייגים אין בעיה עם 4 מעלות.

אוסאמה סעדי: דיברנו על זה ואנחנו באותו ראש.

אוסאמה סעדי: אנחנו רוצים לדאוג לבריאות של האזרחים ולדאוג לכך שהדגים יאוחסנו ויהיו במצב תזונתי מצוין, כדי שיגיעו לאזרח, לצרכן, במצב טוב.

אוסאמה סעדי: אבל אנחנו אומרים שהסירות הקטנות, החסקות, תמיד שמים את זה בקלקרים עם קרח.

לימור מגן תלם: כל מה שאמרנו זה שצריך טרמומטר שימדוד 4 מעלות.

אוסאמה סעדי: כן.

אוסאמה סעדי: הם לא הולכים למספר ימים אלא הם הולכים, דגים, חוזרים ומיד מאחסנים את זה בקירור.

לימור מגן תלם: כל מה שאמרנו זה פשוט לשים את הטרמומטר ולמדוד את המעלות.

לימור מגן תלם: אין מחלוקת שאין שמים קרח ודיברנו על כך.

לימור מגן תלם: הם שמים קרח.

לימור מגן תלם: יש הסכמה על כך אלא שצריך לוודא שזה 4 מעלות.

לימור מגן תלם: מדובר בבריאות הציבור.

אוסאמה סעדי: אני אאפשר לדייגים לדבר.

אוסאמה סעדי: הם באו מרחוק.

לימור מגן תלם: אני חייבת לומר שבדרך כלל זה לא קורה ברוויזיה, אבל חצי דקה.

לימור מגן תלם: שמעתי אתכם בהרחבה בדיון הקודם, קראתי את כל ניירות העמדה שלכם, דיברנו על זה לעומק, שמענו את כל הצדדים והצבענו.

לימור מגן תלם: ממש חצי דקה ותתייחס רק לנושא של הטרמומטר ותגיד היכן הקושי הגדול לשים טרמומטר ולראות שאלה 4 מעלות.

גיל ססובר: אני אגיד לך מה הקושי.

גיל ססובר: הדגים יוצאים מהים בשיא הקור, 15 מעלות.

גיל ססובר: אם אני שם עליהם גם קרח לשעתיים, בחיים זה לא יגיע ל-4 מעלות אלא יגיע ל-10, יגיע ל-12 כי הדג יוצא מהמים עם 15 מעלות.

גיל ססובר: דג חי יוצא מהמים, אלה 15 מעלות.

גיל ססובר: מעבירים אותו לחנויות.

גיל ססובר: יש לנו חנות של דגים, אבל 4 מעלות זה לחנויות ולא לדייגים אבל הם מעבירים את זה לדייגים.

לימור מגן תלם: תודה רבה לך על ההבהרה.

לימור מגן תלם: משרד החקלאות, רציתם להבהיר משהו בנושא הזה?

אודליה אסולין דגני: כן.

אודליה אסולין דגני: הלשכה המשפטית של משרד החקלאות.

אודליה אסולין דגני: התקנה קובעת סטנדרט, היא קובעת שהטמפרטורה אינה עולה על 4 מעלות צלזיוס, כך שאם הטמפרטורה נמוכה יותר, מן הסתם זה עומד בתקנה.

אודליה אסולין דגני: לעניין הזמן שבו מודדים ולגבי סירות קטנות שמגיעות תוך זמן קצר אל החוף עם שלל הדיג.

אודליה אסולין דגני: כמובן שיש כאן שיקול דעת.

אודליה אסולין דגני: מדובר כאן בתקנה שקובעת סטנדרט שמאחוריו כאשר צריך לבצע את האכיפה, יש שיקול דעת לתובע בהתאם לראיות שמובאות בפניו לבחון.

אוסאמה סעדי: אבל לפני התובע.

אוסאמה סעדי: הפקח שיבוא לסירה, הוא יהיה בים והוא יגיד לו שהוא מודד ואלה 10 מעלות.

אוסאמה סעדי: זאת כאילו עבירה על התקנה.

אוסאמה סעדי: הם אומרים – הם אנשי המקצוע – וגם אתם אומרים שאם הם דגים, מדובר ב-15 מעלות.

אוסאמה סעדי: גם אם שמים קרח, עד שהם יגיעו לחוף הטמפרטורה לא תרד ל-4 מעלות.

אוסאמה סעדי: במחסן, בחוף, יש להם את המקררים ובאמת הטמפרטורה היא 4 מעלות.

אוסאמה סעדי: אני לא רוצה תקנה שאחר כך להתווכח.

אוסאמה סעדי: כל המטרה שלהם, שלנו ושלכם היא לשמור על הבריאות.

אוסאמה סעדי: אין לנו בעיה.

אוסאמה סעדי: השאלה בפרק הזמן הזה שהם דגים עד שהם מגיעים לחוף, אני מבין – והתובע צריך להפעיל שיקול דעת – שפקח צריך לאכוף את התקנות האלה.

אוסאמה סעדי: זו הבעיה שלנו.

אוסאמה סעדי: השאלה איך אפשר לפתור את זה.

אודליה אסולין דגני: אני אסביר.

אודליה אסולין דגני: חשוב לומר שגם התובע מתבסס על הפקח, על אותה חקירה.

אודליה אסולין דגני: הפקח הוא אדם שיש לו הכשרה וטרינרית, הכשרה שהיא בתחום המזון, ואם יש הסבר שהוא הסבר הגיוני שניתן על ידי הדייג, גם תואם את המצב בשטח, שהנה, עכשיו אני בדרך ולא מדובר כאן בשעות של דיג, כאשר שלל הדיג הזה נמצא אלא אפשר לראות את זה גם מהראיות בשטח, מה מצב הקרח – יש דרכים מקצועיות לראות האם מה שאומר הדייג זה באמת תואם ואין מקום להפעיל את התקנה במקום שבו הדייג נותן הסבר הגיוני.

לימור מגן תלם: מה שאמרת עכשיו, זה הסבר הגיוני לגמרי.

אוסאמה סעדי: לא.

אוסאמה סעדי: אולי היועצת המשפטית תעזור לנו כאן.

אוסאמה סעדי: אמרתי שגם הצבענו בעד התקנות האלה.

לימור מגן תלם: נשמע את היועצת המשפטית.

מרב תורג'מן: צריך לקרוא את התקנה כלשונה.

מרב תורג'מן: שלל הדיג מוחזק בטמפרטורה שאינה עולה על 4 מעלות.

מרב תורג'מן: לא שלל הדיג עצמו הוא בטמפרטורה של 4 מעלות.

מרב תורג'מן: צריך להחזיק אותו בטמפרטורה של 4 מעלות.

מרב תורג'מן: זו הדרישה.

מרב תורג'מן: אני לא יודעת מבחינת היישום, אבל הדגים עצמם לא בהכרח יגיעו לטמפרטורה של 4 מעלות במהלך הדיג.

לימור מגן תלם: לכן הם לא צריכים להיות מוטרדים מהנושא הזה כי זאת בדיוק התשובה.

נדב דוידוביץ: מה שחשוב מבחינת השמירה על בריאות הציבור זאת התחלה של פעולת קירור של הדגים, שזה למעשה מזון לבני אדם.

נדב דוידוביץ: גם כשאתה נמצא במפעל, במשחטה או בבית מטבחיים ואתה מכניס חלקי בשר למקרר, זה ברור שהחלקים האחרים של הבשר, לא אחרי דקה יגיעו לטמפרטורה הרצויה.

נדב דוידוביץ: החשיבות כאן היא התחלת פעולת הקירור על מנת למנוע קלקול של הדגים.

אוסאמה סעדי: בזה אנחנו מסכימים וגם הדייגים מסכימים.

אוסאמה סעדי: אני אומר שאם הם דגים את הדיג ושמים אותו בקלקר עם הקרח והקרח לא ב-4 מעלות אלא אפילו באפס מעלות, האם לא יאמרו שמודדים את הדג ויש 10 מעלות כי עכשיו הוא דג אותו?

לימור מגן תלם: לא.

נדב דוידוביץ: אני אסביר.

אוסאמה סעדי: תסבירו את זה גם לפרוטוקול.

לימור מגן תלם: הסבירו את זה במפורט.

נדב דוידוביץ: אם יש מקרה שפקח מגיע לדייג ויש לו קלקר כמו שצריך להיות אבל אין בו אפילו קוביית קרח אחת, זאת אומרת שאין לו אמצעי לקרר את הדגים.

אוסאמה סעדי: זה ברור.

אוסאמה סעדי: גם אני וגם הם לא נאמר את זה.

אוסאמה סעדי: אם יש קלקר ואין קרח, זה לא בסדר.

אוסאמה סעדי: גם הם יודעים שזה לא בסדר.

אוסאמה סעדי: אני מדבר על כך שהוא לקח קלקר ושם קרח, אבל הדג עצמו הוא טרי.

לימור מגן תלם: במקרה הזה לא תהיה בעיה.

לימור מגן תלם: הנושא מאוד מאוד ברור.

גיל ססובר: תודה רבה.

גיל ססובר: זאת בדיוק ההבהרה שביקשנו.

אוסאמה סעדי: זה מספק אתכם?

גיל ססובר: כן.

גיל ססובר: בהחלט.

אוסאמה סעדי: אם כן, השגנו את שלנו.

לימור מגן תלם: מצוין.

לימור מגן תלם: אני שמחה ומברכת.

לימור מגן תלם: אתה רוצה למשוך את הרוויזיה?

אוסאמה סעדי: כן.

אוסאמה סעדי: לאור ההבהרות האלה, אני מושך את הרוויזיה.

לימור מגן תלם: את כל הבקשה על כל הסעיפים?

לימור מגן תלם: 2, 4, 5, 9, 11 ו-12?

אוסאמה סעדי: את 5 אני מושך.

לימור מגן תלם: את 2 משכת.

אוסאמה סעדי: כן.

לימור מגן תלם: גם את 4 משכת.

אוסאמה סעדי: מושך.

לימור מגן תלם: 5 נמשך.

אוסאמה סעדי: כן.

לימור מגן תלם: 9?

אוסאמה סעדי: בסדר.

אוסאמה סעדי: לאור ההבהרות האלה אנחנו מושכים את הבקשה לדיון מחדש ואנחנו מברכים על התקנות.

לימור מגן תלם: תודה רבה חבר הכנסת סעדי.

מרב תורג'מן: אם כך נותרה לנו הבהרה אחרונה בנוגע לנוסח תקנה 11 כפי שאושרה בוועדה.

מרב תורג'מן: תקנה 11 קובעת את סמכות פקיד הדיג הראשי לבטל או להתלות רישיון של מי שהפר הוראה מתקנות אלה.

מרב תורג'מן: תקנה 11, סמכות פקיד הדיג הראשי, סעיף קטן (ב).

מרב תורג'מן: ניתנה סמכות לפקיד הדיג הראשי לבטל או להתלות את הרישיון של מי שהפר הוראה מהוראות התקנות ובלבד וחלה עליו חובה, על פקיד הדיג הראשי, לתת שימוע.

מרב תורג'מן: הכוונה כאן הייתה שהשימוע יינתן גם בעת ביטול הרישיון וגם בעת התליית הרישיון.

מרב תורג'מן: לכן אנחנו מבקשים אחרי "ביטול הרישיון" בסיפה להוסיף את המלים "או התלייתו", כדי שזה יובהר שזו הייתה הכוונה.

מרב תורג'מן: ממש עניין של הבהרת נוסח.

לימור מגן תלם: מצוין.

לימור מגן תלם: כן.

לימור מגן תלם: הבהרת נוסח.

אוסאמה סעדי: לא.

אוסאמה סעדי: להוסיף.

מרב תורג'מן: זאת רק הבהרה שזאת הייתה הכוונה.

אוסאמה סעדי: צריך להוסיף את זה לתקנה.

מרב תורג'מן: אנחנו נוסיף את זה בנוסח, בתיקוני נוסח שהם בסמכות הייעוץ המשפטי.

אוסאמה סעדי: מוסכם.

לימור מגן תלם: לאור זה שהבקשה לדיון מחדש נמשכה, אין לנו הצבעות וסיימנו גם את הדיון הזה.

לימור מגן תלם: תודה על ההבהרות ותודה לך חבר הכנסת אוסאמה סעדי.